Seun met ma se opgekapte liggaam betrap(Argieffoto: SA Polisie) ŉ Man is op heterdaad deur sy pa betrap terwyl hy glo besig was om dele van sy vermoorde ma se liggaam in ŉ sak te pak. Voordat die man op die vlug geslaan het, het hy na bewering sy geskokte pa in die bors gesteek. Kapt. Phumelelo Dhlamini, polisiewoordvoerder, sê polisiebeamptes het Dinsdag om 09:00 ŉ oproep ontvang dat daar menslike liggaamsdele in ŉ motorhuis in Riverside in die Vrystaat gevind is. Daar word beweer dat Motsumi Joseph Mokoena tussen Maandagaand en Dinsdagoggend by sy huis aangekom en sy seun in die motorhuis aangetref het. Dié was glo besig om die oorskot van sy ma, wat in stukke gekap is, in ŉ plastieksak te pak – glo met die doel om daarvan ontslae te raak. “Toe sy pa hom uitvra oor wat aangaan, het die seun ŉ mes uitgepluk en hom in die bors gesteek. Hy is inderhaas na ŉ hospitaal geneem met ernstige steekwonde,” sê Dhlamini. Die seun het glo op die vlug geslaan en is steeds op vrye voet. Die oorledene is intussen deur ŉ familielid geïdentifiseer as Modiehi Khodumo Mokoena (65). ŉ Saak van moord en poging tot moord word deur die polisie ondersoek. Die polisie het ŉ beroep op die publiek gedoen om op die uitkyk te wees vir die vermeende moordenaar. “Die verdagte is 1,5 m lank en skraal gebou sonder ŉ baard. Hy is 30 jaar oud en is laas gesien met ŉ gestreepte T-hemp en swart jeans.” Enigiemand wat inligting het oor waar die verdagte homself bevind, kan lt.kol. Japhta Milela by 079 889 3311 kontak.